
Betegtájékoztató: Információk a beteg számára

Nintedanib Teva 100 mg lágy kapszula
nintedanib

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Nintedanib Teva és milyen betegségek esetén alkalmazható?
2. Tudnivalók a Nintedanib Teva szedése előtt
3. Hogyan kell szedni a Nintedanib Teva-t?
4. Lehetséges mellékhatások
5. Hogyan kell a Nintedanib Teva-t tárolni?
6. A csomagolás tartalma és egyéb információk


1. Milyen típusú gyógyszer a Nintedanib Teva és milyen betegségek esetén alkalmazható?

A Nintedanib Teva az úgynevezett tirozin-kináz‑gátlók csoportjába tartozó, nintedanib nevű hatóanyagot tartalmazza, amelyet a következő betegségek kezelésére alkalmaznak:

Idiopátiás tüdőfibrózis (angol rövidítéssel IPF) felnőtteknél
Az idiopátiás tüdőfibrózis (IPF) olyan betegség, amelyben a tüdőszövet megvastagszik, merevvé válik, és idővel hegesedik. Ennek következtében a hegesedés csökkenti a tüdőszövet azon képességét, hogy az oxigént átjuttassa a tüdőből a véráramba, és a beteg nehezen tud mély levegőt venni. A Nintedanib Teva segít mérsékelni a tüdő további hegesedését és merevvé válását.

Egyéb, progresszív fenotípusú, krónikus, fibrotizáló intersticiális tüdőbetegségek (angol rövidítéssel ILD-k) felnőtteknél
Az idiopátiás tüdőfibrózis mellett más olyan betegségek is léteznek, amelyekben a tüdőszövet megvastagszik, merevvé válik, és idővel hegesedik (tüdőfibrózis), és a betegség egyre csak romlik (progresszív fenotípus). Ilyen betegség például a túlérzékenységi pneumonitisz (nem fertőző tüdőszöveti gyulladás), autoimmun intersticiális tüdőbetegségek (például a sokízületi gyulladással együtt fellépő ILD), idiopátiás (ismeretlen eredetű) nem specifikus szövetközi tüdőgyulladás (intersticiális pneumónia), nem besorolható idiopátiás intersticiális tüdőgyulladás és egyéb intersticiális tüdőbetegségek. A Nintedanib Teva segít mérsékelni a tüdő további hegesedését és merevvé válását. 

Klinikailag jelentős, progresszív, fibrotizáló intersticiális tüdőbetegség (ILD) 6 éves és idősebb gyermekeknél és serdülőknél (a 18. életév betöltéséig)
Tüdőfibrózis alakulhat ki gyermekkori intersticiális tüdőbetegségben (angol rövidítéssel chILD) szenvedő betegeknél. Ilyenkor az érintett gyermekek és serdülők tüdőszövete megvastagszik, merevvé válik, és idővel hegesedik. A nintedanib segít mérsékelni a tüdő további hegesedését és merevvé válását.

Szisztémás szklerózissal társuló intersticiális tüdőbetegség (angol rövidítéssel SSc‑ILD) felnőtteknél, valamint 6 éves és annál idősebb gyermekeknél és serdülőknél
A szisztémás szklerózis (SSc) vagy szkleroderma (vagy – gyermekek és serdülők esetén – juvenilis szisztémás szklerózis) egy olyan ritka, krónikus autoimmun betegség, amely testszerte érinti a kötőszövetes állományt. A szisztémás szklerózis a bőr és egyéb, belső szervek, például a tüdő fibrózisát (hegesedését és a szövet megkeményedését) okozza. Ha a fibrózis érinti a tüdőt, akkor az állapotot intersticiális tüdőbetegségnek (ILD) nevezik, így a betegség teljes neve szisztémás szklerózissal társuló intersticiális tüdőbetegség (SSc-ILD). A tüdő fibrózisa rontja az oxigén vérbe jutásának hatékonyságát, és csökken a légzési kapacitás. A Nintedanib Teva segít mérsékelni a tüdő további hegesedését és merevvé válását.


2. Tudnivalók a Nintedanib Teva szedése előtt

Ne szedje a Nintedanib Teva-t:
· ha terhes;
· ha allergiás a nintedanibra, a mogyoróra vagy a szójára, vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
A Nintedanib Teva szedése előtt beszéljen kezelőorvosával vagy gyógyszerészével:
· ha májproblémája van, vagy volt korábban;
· ha veseproblémája van vagy volt korábban, vagy nagyobb mennyiségű fehérjét mutattak ki a vizeletben;
· ha véralvadási zavara van vagy volt korábban;
· ha véralvadásgátló gyógyszert (például warfarint, fenprokumont vagy heparint) szed vagy alkalmaz a vérrögképződés megelőzésére;
· ha pirfenidont szed, mivel ez növelheti a hasmenés, hányinger, hányás és májproblémák kockázatát;
· ha szívproblémája (például szívroham) van vagy volt korábban;
· ha a közelmúltban műtéten esett át. A nintedanib befolyásolhatja a sebgyógyulást. Ezért műtét esetén a Nintedanib Teva-val végzett kezelést általában leállítják egy időre. Kezelőorvosa dönti el, hogy mikor kezdheti újra a gyógyszer szedését.
· ha magasvérnyomás-betegségben szenved;
· ha a tüdőerekben mért vérnyomása kórosan magas (pulmonális hipertónia);
· ha aneurizmája (az érfal kiboltosulása és meggyengülése) vagy érfalrepedése van vagy volt korábban.

Ezen információk alapján kezelőorvosa vérvizsgálatokat kérhet, például ellenőrizheti Önnél a májműködést. Kezelőorvosa meg fogja beszélni Önnel a vizsgálatok eredményeit, és eldönti, hogy kaphatja‑e a Nintedanib Teva‑t.

A gyógyszer szedése alatt azonnal tájékoztassa kezelőorvosát:
· ha hasmenése jelentkezik. Fontos a hasmenés kezelése már az első tünetek megjelenésekor (lásd 4. pont „Lehetséges mellékhatások”).
· ha hány, vagy hányingere van;
· ha megmagyarázhatatlan tünetek jelentkeznek Önnél, például a bőr vagy a szemfehérje besárgulása (sárgaság), sötét vagy barna (teaszínű) vizelet, a has jobb felső részének fájdalma, a szokásosnál könnyebben keletkező vérzés vagy véraláfutás, illetve fáradtság. Ezek súlyos májbetegség tünetei lehetnek;
· ha erős hasi fájdalma van, láz, hidegrázás, hányinger, hányás jelentkezik, megkeményedik a hasfala vagy haspuffadást tapasztal, mivel ezek a bélfal átlyukadásának („emésztőrendszeri perforációnak”) a tünetei lehetnek; Azt is mondja el kezelőorvosának, ha korábban peptikus fekélye vagy divertikulózisa (a vastagbél kiöblösödése) volt, illetve ha jelenleg – fájdalomcsillapításra és duzzanat kezelésére alkalmazott – gyulladáscsökkentő gyógyszerrel (úgynevezett nem‑szteroid gyulladáscsökkentővel [angol rövidítéssel NSAID]) vagy szteroiddal kezelik (amelyeket gyulladás és allergia esetén alkalmaznak), mivel ilyenkor növekedhet a bélfal átlyukadásának a kockázata;
· ha súlyos hasi fájdalmat vagy görcsöket tapasztal, és emellett élénkvörös vér van a székletében, vagy hasmenése van – mivel ezek a nem megfelelő vérellátásból eredő bélgyulladás tünetei lehetnek; 
· ha valamelyik végtagjában fájdalom, duzzanat, vörösség, melegség jelentkezik – mivel ezek a vénák (a vérerek egyik típusa) egyikében keletkezett vérrög tünetei lehetnek;
· ha a mellkasi nyomást vagy fájdalmat érez, jellemzően a test bal oldalán, illetve fájdalmat a nyakban, az állkapocsban, a vállban vagy a karban; vagy ha felgyorsult szívverést, légszomjat, hányingert, hányást tapasztal – mivel ezek a szívroham tünetei lehetnek;
· ha bármilyen nagyobb vérzése van;
· ha véraláfutást, vérzést, lázat, fáradtságot vagy zavartságot tapasztal. Ezek a vérerek károsodásának a jelei lehetnek, amely állapotot trombotikus mikroangiopátiának (TMA) nevezik.
- 	ha az alábbi tüneteket tapasztalja: fejfájás, látászavar, zavartság, görcsroham vagy egyéb idegrendszeri zavarok, mint például gyengeségérzés az egyik karban vagy lábban, magas vérnyomással vagy anélkül. Ezek a poszterior reverzibilis enkefalopátia szindrómának (PRES) nevezett, az agyat érintő állapot tünetei lehetnek.

Gyermekek és serdülők
A Nintedanib Teva‑t 6 évesnél fiatalabb gyermekek nem szedhetik.
A kezelőorvos a fogfejlődés befejeződéséig rendszeres fogászati vizsgálatot kérhet, legalább félévente, és a gyógyszer szedésének ideje alatt évente ellenőrizheti a növekedést (a csontok képalkotó eljárással végzett vizsgálatával).

Egyéb gyógyszerek és a Nintedanib Teva
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a gyógynövénykészítményeket és a vény nélkül kapható készítményeket is.

A Nintedanib Teva kölcsönhatásba léphet bizonyos egyéb gyógyszerekkel. A következő gyógyszerek növelhetik a nintedanib vérszintjét, ezáltal fokozhatják a mellékhatások kockázatát (lásd 4. pont „Lehetséges mellékhatások”): 
· gombafertőzések kezelésre szolgáló gyógyszer (ketokonazol);
· bakteriális fertőzések kezelésre szolgáló gyógyszer (eritromicin);
· az immunrendszerre ható gyógyszer (ciklosporin).

A következő gyógyszerek csökkenthetik a nintedanib vérszintjét, ezáltal csökkenthetik a Nintedanib Teva hatékonyságát:
· tébécé (tuberkulózis) kezelésére szolgáló antibiotikum (rifampicin);
· görcsrohamok kezelésére szolgáló gyógyszerek (karbamazepin, fenitoin);
· depresszió kezelésére alkalmazott gyógynövénykészítmény (közönséges orbáncfű).

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség
Terhesség alatt ne szedje ezt a gyógyszert, mivel árthat a magzatnak és veleszületett rendellenességeket okozhat.

A gyógyszerrel végzett kezelés megkezdése előtt terhességi tesztet kell végeznie annak megerősítésére, hogy Ön nem terhes. Kérjük, beszéljen kezelőorvosával.

Fogamzásgátlás
· Azoknak a nőknek, akik teherbe eshetnek, nagy hatékonyságú fogamzásgátló módszert kell alkalmazniuk, amikor elkezdik szedni a Nintedanib Teva‑t, végig a Nintedanib Teva szedése alatt, továbbá a kezelés befejezése után még legalább 3 hónapon át.
· A legalkalmasabb fogamzásgátlási módszereket kezelőorvosával beszélje meg.
· A hányás és/vagy a hasmenés, vagy egyéb, emésztőrendszeri állapotok hatással lehetnek a szájon át szedett hormonális fogamzásgátlók, például fogamzásgátló tabletták felszívódására, ezáltal csökkenthetik azok hatékonyságát.
· Ezért amennyiben ezeket az emésztőrendszeri problémákat tapasztalja, keresse fel kezelőorvosát, hogy megbeszélhessék egy más típusú, megfelelőbb fogamzásgátló módszer alkalmazását.
· Ha a gyógyszerrel végzett kezelés alatt teherbe esik, illetve úgy gondolja, hogy teherbe eshetett, azonnal tájékoztassa erről kezelőorvosát vagy gyógyszerészét.

Szoptatás
A Nintedanib Teva-val végzett kezelés alatt ne szoptasson, mivel fennállhat az anyatejjel táplált gyermek károsodásának kockázata.

A készítmény hatásai a gépjárművezetéshez és a gépek kezeléséhez szükséges képességekre 
Ez a gyógyszer kismértékben befolyásolja a gépjárművezetéshez és a gépek kezeléséhez szükséges képességeket. Ne vezessen gépjárművet és ne kezeljen gépeket, ha hányingere van.

A Nintedanib Teva szójalecitint tartalmaz.
Ne szedje ezt a gyógyszert, ha allergiás a szójára vagy a földimogyoróra, (lásd 2. pont: „Ne szedje a Nintedanib Teva-t”).


3. Hogyan kell szedni a Nintedanib Teva-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

A kapszulá(ka)t naponta kétszer, körülbelül 12 órás különbséggel vegye be, mindennap nagyjából azonos időpontban, például egy kapszulát reggel és egy kapszulát este. Ez biztosítja, hogy a nintedanib folyamatosan állandó mennyiségben legyen jelen a vérkeringésben. A kapszulát egészben nyelje le vízzel, és ne rágja szét. A kapszulát étellel javasolt bevennie, vagyis étkezés közben vagy közvetlenül étkezés előtt, vagy után. Ne nyissa fel, illetve ne törje össze a kapszulát (lásd 5. pont „Hogyan kell a Nintedanib Teva-t tárolni?”).
A nyelés megkönnyítése érdekében a kapszulá(ka)t beveheti kis mennyiségű (egy teáskanálnyi) hideg vagy szobahőmérsékletű pépes étellel, mint amilyen az almaszósz vagy a csokoládépuding. A kapszulát azonnal, rágás nélkül nyelje le, hogy a kapszula mindenképpen sértetlen maradjon.

Felnőttek
Az ajánlott adag naponta kétszer egy 100 mg‑os kapszula (összesen napi 200 mg). Ne vegyen be többet a naponta két Nintedanib Teva 100 mg kapszula ajánlott adagnál!

Ha szervezete nem viseli jól a napi kétszer 100 mg Nintedanib Teva kapszula ajánlott adagot (a lehetséges mellékhatásokat lásd a 4. pontban), akkor kezelőorvosa azt tanácsolhatja Önnek, hogy hagyja abba ennek a gyógyszernek a szedését. Saját elhatározásból ne csökkentse az adagot, illetve ne hagyja abba a kezelést – először mindenképpen beszélnie kell a kezelőorvosával!

Alkalmazás gyermekeknél és serdülőknél
Az ajánlott adag a beteg testtömegétől függ.
Tájékoztassa a kezelőorvost, ha bármikor a kezelés ideje alatt a beteg testtömege 13,5 kg alá csökken. Tájékoztassa a kezelőorvost, ha a gyermek vagy serdülő májbetegségben szenved.
A kezelőorvos határozza meg a megfelelő adagot. A kezelőorvos a kezelés előrehaladtával módosíthatja az adagot. Ha a gyermek vagy serdülő beteg nem tolerálja a nintedanib kapszula napi ajánlott adagját (a lehetséges mellékhatásokat lásd a 4. pontban), a kezelőorvos csökkentheti a nintedanib napi adagját.
Saját elhatározásból ne csökkentse az adagot és ne hagyja abba a kezelést – először mindenképpen beszélnie kell a kezelőorvosával.
A nintedanib kapszula testtömeg alapú adagolása gyermekek és serdülők esetében:

	Testtömegtartomány kilogrammban (kg)
	A nintedanib adagja milligrammban (mg)

	13,5–22,9 kg
	50 mg (2 db 25 mg-os kapszula) naponta kétszer

	23,0–33,4 kg
	75 mg (3 db 25 mg-os kapszula) naponta kétszer

	33,5–57,4 kg
	100 mg (1 db 100 mg-os kapszula vagy 4 db 25 mg-os kapszula) naponta kétszer

	57,5 kg és afölött
	150 mg (1 db 150 mg-os kapszula vagy 6 db 25 mg-os kapszula) naponta kétszer


25 mg-os kapszula: Rendelkezésre állnak olyan, más gyártótól származó, nintedanib-tartalmú gyógyszerek, amelyek 25 mg hatóanyagot tartalmaznak.

Ha az előírtnál több Nintedanib Teva-t vett be
Azonnal forduljon kezelőorvosához vagy gyógyszerészéhez.

Ha elfelejtette bevenni a Nintedanib Teva-t
Ne vegyen be egyszerre két kapszulát, ha elfelejtette bevenni a korábbi adagját. Vegye be a Nintedanib Teva következő, előírás szerinti adagját a kezelőorvosa, illetve gyógyszerésze által javasolt következő esedékes időpontban.

Ha idő előtt abbahagyja a Nintedanib Teva szedését
Ne hagyja abba a Nintedanib Teva szedését anélkül, hogy kezelőorvosával előzőleg megbeszélte volna. Fontos, hogy mindennap bevegye a gyógyszert mindaddig, amíg kezelőorvosa felírja Önnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Különösen figyeljen a következő mellékhatások jelentkezésére a Nintedanib Teva‑kezelés alatt:

Hasmenés (nagyon gyakori, 10-ből több mint 1 beteget érinthet)
[bookmark: _Hlk177474254]A hasmenés kiszáradáshoz vezethet: ez folyadékvesztést és fontos sók (elektrolitok, például nátrium vagy kálium) vesztését jelenti a szervezetből. A hasmenés első jeleinek észlelésekor bőségesen fogyasszon folyadékot, és azonnal forduljon kezelőorvosához. A lehető leghamarabb kezdjen el megfelelő, hasmenés elleni kezelést, például loperamiddal.

A gyógyszerrel végzett kezelés során a következő egyéb mellékhatásokat figyelték meg.
[bookmark: _Hlk177474334]Beszéljen kezelőorvosával, ha bármilyen mellékhatást tapasztal.

Idiopátiás tüdőfibrózis (IPF)

Nagyon gyakori mellékhatások (10‑ből több mint 1 beteget érinthet)
· hányinger;
· alhasi fájdalom;
· kóros májfunkciós vizsgálati eredmények.

[bookmark: _Hlk177474518]Gyakori mellékhatások (10-ből legfeljebb 1 beteget érinthet)
· hányás;
· étvágytalanság;
· testtömegcsökkenés;
· vérzés;
· bőrkiütés;
· fejfájás.

Nem gyakori mellékhatások (100-ból legfeljebb 1 beteget érinthet)
· hasnyálmirigy‑gyulladás (pankreatitisz); 
· vastagbélgyulladás;
· súlyos májproblémák;
· alacsony vérlemezkeszám (trombocitopénia);
· magas vérnyomás (hipertenzió);
· sárgaság, ami a bőr és a szemfehérjék besárgulását jelenti (a magas bilirubinszint miatt alakul ki);
· viszketés;
· szívroham;
· hajhullás (alopécia);
· nagyobb mennyiségű fehérje a vizeletben (proteinuria).

Nem ismert (a gyakoriság a rendelkezésre álló adatokból nem állapítható meg)
-	veseelégtelenség;
-	az érfal kiboltosulása és meggyengülése vagy érfalrepedés (aneurizma és artéria-disszekció);
-	az agyat érintő állapot olyan tünetekkel, mint a fejfájás, látászavar, zavartság, görcsroham vagy egyéb idegrendszeri zavarok, mint például a kar vagy láb gyengeségérzése, magas vérnyomással vagy anélkül (úgynevezett poszterior reverzibilis enkefalopátia szindróma).

Egyéb, progresszív fenotípusú, krónikus fibrotizáló szövetközi tüdőbetegségek (ILD‑k) 

Nagyon gyakori mellékhatások (10‑ből több mint 1 beteget érinthet)
· hányinger;
· hányás;
· étvágytalanság;
· alhasi fájdalom;
· kóros májműködést jelző vizsgálati eredmények.

Gyakori mellékhatások (10‑ből legfeljebb 1 beteget érinthet)
· testtömegcsökkenés;
· magas vérnyomás (hipertenzió);
· vérzés;
· súlyos májproblémák;
· bőrkiütés;
· fejfájás.

Nem gyakori mellékhatások (100‑ból legfeljebb 1 beteget érinthet)
· hasnyálmirigy‑gyulladás (pankreatitisz);
· vastagbélgyulladás;
· alacsony vérlemezkeszám (trombocitopénia);
· sárgaság, ami a bőr és a szemfehérjék besárgulását jelenti (a magas bilirubinszint miatt alakul ki);
· viszketés;
· szívroham;
· hajhullás (alopécia);
· nagyobb mennyiségű fehérje a vizeletben (proteinuria).

Nem ismert (a gyakoriság a rendelkezésre álló adatokból nem állapítható meg)
-	veseelégtelenség;
-	az érfal kiboltosulása és meggyengülése vagy érfalrepedés (aneurizma és artéria-disszekció);
-	az agyat érintő állapot olyan tünetekkel, mint a fejfájás, látászavar, zavartság, görcsroham vagy egyéb idegrendszeri zavarok, mint például a kar vagy láb gyengeségérzése, magas vérnyomással vagy anélkül (úgynevezett poszterior reverzibilis enkefalopátia szindróma).

Szisztémás szklerózissal társuló intersticiális tüdőbetegség (SSc-ILD)

Nagyon gyakori mellékhatások (10‑ből több mint 1 beteget érinthet)
· hányinger;
· hányás;
· alhasi fájdalom;
· kóros májműködést jelző vérvizsgálati eredmények.

Gyakori mellékhatások (10‑ből legfeljebb 1 beteget érinthet)
· vérzés;
· magas vérnyomás (hipertenzió);
· étvágytalanság;
· testtömegcsökkenés;
· fejfájás.

Nem gyakori mellékhatások (100‑ból legfeljebb 1 beteget érinthet)
· vastagbélgyulladás;
· súlyos májproblémák;
· veseelégtelenség;
· alacsony vérlemezkeszám (trombocitopénia);
· bőrkiütés;
· viszketés.

Nem ismert (a gyakoriság a rendelkezésre álló adatokból nem állapítható meg)
· szívroham;
· hasnyálmirigy-gyulladás;
· sárgaság, ami a bőr és a szemfehérjék besárgulását jelenti (a magas bilirubinszint miatt alakul ki);
· az érfal kiboltosulása és meggyengülése vagy érfalrepedés (aneurizma és artéria-disszekció);
· hajhullás (alopécia);
· nagyobb mennyiségű fehérje a vizeletben (proteinuria);
· az agyat érintő állapot olyan tünetekkel, mint a fejfájás, látászavar, zavartság, görcsroham vagy egyéb idegrendszeri zavarok, mint például a kar vagy láb gyengeségérzése, magas vérnyomással vagy anélkül (poszterior reverzibilis enkefalopátia szindróma);

Fibrotizáló intersticiális tüdőbetegségek (ILD-k) gyermekeknél és serdülőknél

A gyermekeknél és serdülőknél jelentkező mellékhatások hasonlóak voltak a felnőtteknél tapasztalt mellékhatásokhoz.
Tájékoztassa kezelőorvosát, ha bármilyen mellékhatást tapasztal.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Nintedanib Teva-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Legfeljebb 30 °C -on tárolandó.
A fénytől való védelem érdekében az eredeti csomagolásban tárolandó.

Ne alkalmazza ezt a gyógyszert, ha azt észleli, hogy a kapszulákat tartalmazó buborékcsomagolás kinyílt vagy egy kapszula eltört.
Azonnal mosson kezet bő vízzel, ha a kapszula tartalmához hozzáért (lásd 3. pont „Hogyan kell szedni a Nintedanib Teva-t?„).

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk 

Mit tartalmaz a Nintedanib Teva?

A készítmény hatóanyaga a nintedanib. 100 mg nintedanibot tartalmaz lágy kapszulánként (eszilát formájában).
Egyéb összetevők: 
- 	Kapszulahéj: zselatin, glicerin (E422), titán-dioxid (E171), vörös vas-oxid (E172), szójalecitin (E322).
- 	Kapszulatartalom: közepes szénláncú trigliceridek, lauroil-makrogol-gliceridek, szójalecitin (E322) (lásd 2. pont, „A Nintedanib Teva szóját tartalmaz”).

Milyen a Nintedanib Teva külleme és mit tartalmaz a csomagolás?
A Nintedanib Teva 100 mg-os lágy kapszula halvány rózsaszínű, átlátszatlan, hosszúkás, megközelítőleg 16 mm hosszúságú lágy kapszula, TV8205 jelöléssel ellátva.

A Nintedanib Teva 30 × 1 db, 60 × 1 db vagy 120 × 1 db kapszulát tartalmazó PVC/PCTFE/PVC//Al, adagonként perforált buborékcsomagolásban és dobozban kerül forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

TEVA GmbH
Graf-Arco-Str. 3,
89079 Ulm,
Németország

Gyártó

Merckle GmbH
Graf-Arco-Str. 3,
Ulm
Baden-Württemberg
89079
Németország

Catalent France Beinheim,
74 Rue Principale
Beinheim
67930
Franciaország

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ausztria
	Nintedanib ratiopharm GmbH 100 mg Weichkapseln


	Belgium
	Nintedanib Teva Generics 100 mg zachte capsules / capsules molles / Weichkaspeln


	Ciprus
	Nintedanib/Actavis


	Csehország
	Nintedanib Teva GmbH

	Dánia
	Nintedanib Teva GmbH

	Észtország
	Nintedanib TevaPharm 


	Finnország
	Nintedanib ratiopharm GmbH 100 mg kapseli, pehmeä


	Franciaország
	NINTEDANIB TEVA SANTE 100 mg, capsule molle


	Görögország
	Nintedanib/Actavis


	Hollandia
	Nintedanib Teva 100 mg, zachte capsules


	Horvátország
	Nintedanib Teva GmbH 100 mg meke kapsule


	Izland
	Nintedanib Teva GmbH 

	Írország
	Nintedanib Norton 100 mg soft capsules


	Lengyelország
	Nintedanib Teva Pharmaceuticals 


	Lettország
	Nintedanib TevaPharm 100mg mīkstās kapsulas


	Litvánia
	Nintedanib TevaPharm 100 mg minkštosios kapsulės


	Luxemburg
	Nintedanib Teva Generics 100 mg capsules molles


	Magyarország
	Nintedanib Teva 100 mg lágy kapszula


	Németország
	Nintedanib-ratiopharm 100 mg Weichkapseln


	Norvégia
	Nintedanib Teva GmbH

	Olaszország
	Nintedanib Teva Italia


	Portugália
	Nintedanib Bravet

	Románia
	Nintedanib Teva GmBH 100 mg capsule moi


	Spanyolország
	Nintedanib Tevagen 100 mg cápsulas blandas EFG


	Svédország
	Nintedanib Teva GmbH


	Szlovákia
	Nintedanib Teva GmbH 100 mg

	Szlovénia
	Nintedanib Teva GmbH 100 mg mehke kapsule



A betegtájékoztató legutóbbi felülvizsgálatának dátuma: 2026. augusztus.

